Maleficent (ταινία)

Η ***Maleficent*** είναι αμερικανική ταινία περιπέτειας και φαντασίας, παραγωγής 2014, σε σκηνοθεσία Ρόμπερτ Στρόμπεργκ και σενάριο της Λίντα Γούλβερτον. Σε αυτήν πρωταγωνιστεί στον ομότιτλο ρόλο η Αντζελίνα Τζολί, πλαισιωμένη από τους Σάρλτο Κόπλεϊ, Ελ Φάνινγκ, Σαμ Ράιλι, Ιμέλντα Στόντον, Τζούνο Τεμπλ και Λέσλι Μάνβιλ. Είναι ελαφρώς βασισμένη στο αυθεντικό παραμύθι του Σαρλ Περώ και ξαναλέει την ιστορία της ταινίας κινουμένων σχεδίων του Γουώλτ Ντίσνεϋ που κυκλοφόρησε το 1959, *[[Η Ωραία Κοιμωμένη (ταινία, 1959)|Η Ωραία Κοιμωμένη]]*, από την οπτική γωνία της Maleficent, απεικονίζοντας τη συγκρουσιακή σχέση της με τον βασιλιά και την πριγκίπισσα ενός διεφθαρμένου βασιλείου.

Το 2010, η Walt Disney Pictures ανακοίνωσε πως η ταινία βρισκόταν στο στάδιο της ανάπτυξης, με τον Τζο Ροθ ως παραγωγό και τους Τζολί, Ντον Χαν και Μάικλ Βιεϊρά ως εκτελεστικούς παραγωγούς. Τα γυρίσματα έλαβαν χώρα από τον Ιούνιο μέχρι τον Οκτώβριο του 2012. Στις 9 Μαΐου 2014, έλαβε χώρα μία ειδική προβολή της ταινίας στο Παλάτι του Κένσινγκτον.

Η *Maleficent* έκανε πρεμιέρα στο El Capitan Theatre στο Χόλυγουντ στις 28 Μαΐου 2014, την ίδια μέρα που κυκλοφόρησε στις αίθουσες στο Ηνωμένο Βασίλειο. Η ευρεία κυκλοφορία στις Ηνωμένες Πολιτείες έγινε στις 30 Μαΐου 2014 και η κυκλοφόρησε έγινε, πέραν της κλασικής μορφής, σε 3D, RealD 3D και IMAX 3D μορφή. Έλαβε μικτές κριτικές από τους κριτικούς, οι οποίοι επαίνεσαν την ερμηνεία της Τζολί, τα κοστούμια, τα οπτικά εφέ και τη μουσική επένδυση, αλλά επέκριναν το σενάριο και κάποιες ασυνέπειες στον τόνο της ταινίας. Η *Maleficent* είχε εμπορική επιτυχία με συνολικά έσοδα πάνω από $758 εκατομμύρια παγκοσμίως και αποτελεί την τέταρτη ταινία με τις περισσότερες εισπράξεις για το 2014, καθώς επίσης και την ταινία με τις περισσότερες εισπράξεις για την Τζολί. Έλαβε επίσης μία υποψηφιότητα για Όσκαρ στην κατηγορία των Καλύτερων Κοστουμιών. Μία συνέχεια με τίτλο ** κυκλοφόρησε το 2019, ενώ μία τρίτη συνέχεια βρίσκεται στο στάδιο της ανάπτυξης.

## Πλοκή
Μια γυναίκα αφηγείται την ιστορία της Maleficent, μιας ισχυρής νεράιδας που ζει σε ένα μαγικό βασίλειο, το οποίο συνορεύει με αυτό των ανθρώπων. Ως κορίτσι, γνωρίζει και ερωτεύεται τον Στεφάν, του οποίου ο ενθουσιασμός για εκείνην επισκιάζεται από τη φιλοδοξία του να γίνει βασιλιάς. Μεγαλώνοντας, οι δύο τους απομακρύνονται και ο Στεφάν σταματά να την επισκέπτεται. 

Χρόνια αργότερα, η Maleficent σε μία σύγκρουση με τον βασιλιά τον νικάει, και εκείνος ζητάει να εκδικηθούν τον θάνατο του με αντάλλαγμα τον θρόνο. Έτσι, ο Στέφανος θέλοντας να γίνει βασιλιάς, εκμεταλλεύεται την παλιά του φιλία με τη Maleficent και την επισκέπτεται. Τη ναρκώνει και, μη μπορώντας να τη σκοτώσει, της κόβει τα φτερά τα οποία παρουσιάζει ως απόδειξη ότι τη σκότωσε. Η Maleficnet, βαθιά πληγωμένη, χτίζει ένα σκοτεινό βασίλειο και κάνει ένα κοράκι, τον Ντίαβαλ, πιστό της ακόλουθο, το οποίο και μεταμορφώνει τόσο σε άνθρωπο, όσο και σε άλλα ζώα.

Μια μέρα, ο Ντίαβαλ την ενημερώνει πως ο βασιλιάς, πλέον, Στεφάν, έχει αποκτήσει μία κόρη, την Αουρόρα, και οργανώνει τη βάπτισή της. Για να τον εκδικηθεί, η Maleficent πάει απρόσκλητη στη βάπτιση και καταριέται την Αουρόρα: στα 16α γενέθλιά της να τρυπήσει το δάκτυλό της σε μια ανέμη και να πέσει σε βαθύ ύπνο, από τον οποίο μπορεί να ξυπνήσει μόνο με το φιλί της αληθινής αγάπης. Έπειτα από αυτό, ο Στεφάν διατάζει να μαζευτούν και να καούν όλες οι ανέμες του βασιλείου και παραδίδει την Αουρόρα σε τρεις νεράιδες για να τη μεγαλώσουν στο δάσος μέχρι τα 16α γενέθλιά της.

Ωστόσο, η Maleficent γνωρίζει πού βρίσκεται η Αουρόρα και από την πρώτη μέρα αρχίζει να την παρακολουθεί, ενώ ταυτόχρονα τη φροντίζει, από μακριά, αφού οι αμελείς νεράιδες δεν μπορούν να το κάνουν σωστά. Στα 15 της, η Αουρόρα συναντά από κοντά τη Maleficent πιστεύοντας πως είναι η νεραϊδονονά της. Οι δυο τους έρχονται κοντά και η Maleficent αναπτύσσει αισθήματα αγάπης και τρυφερότητας. Προσπαθεί να ανατρέψει την κατάρα της, χωρίς όμως αποτέλεσμα. Στο μεταξύ, η Αουρόρα γνωρίζει τον πρίγκιπα Φίλιπ, ο οποίος της υπόσχεται πως θα επιστρέψει για να την ξαναδεί.

Λίγο πριν τα 16α γενέθλιά της, η Αουρόρα θέλει να ζήσει με τη Maleficent και εκείνη της το επιτρέπει, με την ελπίδα πως αυτό θα εμποδίσει την κατάρα. Όταν όμως η Αουρόρα το ανακοινώνει στις τρεις νεράιδες, εκείνες της λένε την αλήθεια για την κατάρα και η Αουρόρα, πληγωμένη, εγκαταλείπει τη Maleficent και επιστρέφει στο παλάτι. Ο Στεφάν, για να την προστατέψει, την κλειδώνει στο μπουντρούμι μέχρι να περάσουν τα 16α γενέθλιά της. Αυτό όμως δεν αποτρέπει την κατάρα από το να υλοποιηθεί, αφού η Αουρόρα τρυπάει το δάκτυλό της σε μία ξεχασμένη ανέμη πέφτοντας σε βαθύ ύπνο.

Η Maleficent, θέλοντας να τη σώσει, τρυπώνει στο κάστρο έχοντας μαζί της τον Φίλιπ, ελπίζοντας πως το φιλί του θα σπάσει την κατάρα. Αυτό όμως δεν συμβαίνει και αφού ο Φίλιπ φεύγει, η Maleficent απολογείται στην κοιμισμένη Αουρόρα και τη φιλάει στο μέτωπο. Το φιλί της «αληθινής αγάπης» της Maleficent σπάει την κατάρα και έτσι η Αουρόρα ξυπνάει. Η Αουρόρα συγχωρεί τη Maleficent και της λέει πως θέλει να ζήσει μαζί της. Καθώς όμως προσπαθούν να φύγουν από το κάστρο, οι φύλακες καταφέρνουν να παγιδεύουν τη Maleficent και είναι κοντά στο να τη σκοτώσουν. Στο μεταξύ, η Αουρόρα εντοπίζει τα κλεμμένα φτερά της Maleficent και τα βγάζει από το κουτί που ήταν κλειδωμένα τόσα χρόνια. Αυτά επιστρέφουν στη Maleficent και ανακτώντας και πάλι τη δύναμή της, σε μία τελευταία μάχη με τον Στεφάν, εκείνος πεθαίνει.

Η Αουρόρα στέφεται βασίλισσα και τα δύο βασίλεια ενώνονται για πάντα, ενώ η αφηγήτρια αποκαλύπτει πως είναι η ίδια η Αουρόρα, πολλά χρόνια αργότερα.

## Ηθοποιοί και χαρακτήρες

*Αντζελίνα Τζολί ως Maleficent, νεράιδα και πρώην βασίλισσα του Μουρ. Ο χαρακτήρας της Maleficent είναι ελαφρώς βασισμένος στην κακιά νεραϊδονονά από το αυθεντικό παραμύθι, αν και στην ταινία απεικονίζεται (όπως και ο Στεφάν) ως τραγική ηρωίδα παρά ως κακιά.
**Ίσομπελ Μολόι ως μικρή Maleficent
**Έλα Πουρνέλ ως έφηβη Maleficent
*Ελ Φάνινγκ ως Αουρόρα, η κόρη του βασιλιά Στεφάν.
**Βίβιαν Τζολί-Πιτ ως Αουρόρα (5 χρονών)
**Έλενορ Γουόρθνιγκτον Κοξ ως Αουρόρα (8 χρονών)
**Τζάνετ ΜακΤιρ ως ηλικιωμένη Αουρόρα και Αφηγήτρια
*Σάρλτο Κόπλεϊ ως Στεφάν, παλιός παιδικός φίλος της Maleficent, ο οποίος της κλέβει τα φτερά.
**Μάικλ Χίγκινκς ως μικρός Στεφάν
**Τζάκσον Μπιουζ ως έφηβος Στεφάν
*Σαμ Ράιλι ως Ντίαβαλ, κοράκι στο οποίο η Maleficent έδωσε ανθρώπινη μορφή και έγινε πιστός της ακόλουθος.
*Ιμέλντα Στόντον ως Πασχαλίτσα, κόκκινη νεράιδα. Η Στόντον ενσάρκωσε την ανθρώπινη μορφή της νεράιδας, ενώ προσέφερε motion-capture για τη μορφή της ως νεράιδα.
*Τζούνο Τεμπλ ως Αγκαθούλα, πράσινη νεράιδα. Η Τεμπλ ενσάρκωσε την ανθρώπινη μορφή της νεράιδας, ενώ προσέφερε motion-capture για τη μορφή της ως νεράιδα.
*Λέσλι Μάνβιλ ως Φτερουγίτσα, μπλε νεράιδα. Η Μάνβιλ ενσάρκωσε την ανθρώπινη μορφή της νεράιδας, ενώ προσέφερε motion-capture για τη μορφή της ως νεράιδα.
*Μπρέντον Θουέιτς ως Πρίγκιπας Φίλιπ, πρίγκιπας ο οποίος γνωρίζεται και γίνεται φίλος με την Αουρόρα.
*Κένεθ Κράνχαμ ως Βασιλιάς Χένρι, βασιλιάς και προκάτοχος του Στεφάν, ο οποίος προσπάθησε να κατακτήσει το βασίλειο Μουρ και απέτυχε, τραυματίστηκε κατά τη μάχη και πέθανε λίγο αργότερα.
*Χάνα Νιου ως πριγκίπισσα Λέιλα, η κόρη του Βασιλιά Χένρι, σύζυγος του Στεφάν και μητέρα της Αουρόρας.

## Παραγωγή
### Ανάπτυξη και διανομή
Η Αντζελίνα Τζολί είχε συνδεθεί με το πρότζεκτ από τον Μάρτιο του 2010, όταν ο Τιμ Μπάρτον, ο οποίος σχεδίαζε να σκηνοθετήσει την ταινία, επέλεξε τελικά να μην το κάνει. Η επιθυμία της Τζολί να υποδυθεί τον συγκεκριμένο ρόλο πήγαζε από την αγάπη της προς τον χαρακτήρα από τότε που ήταν μικρή. Το σενάριο της ταινίας ανατέθηκε στη Λίντα Γούλβερτον. Στις 6 Ιανουαρίου 2012, η Disney ανακοίνωσε πως ο Ρόμπερτ Στρόμπεργκ, ο σχεδιαστής παραγωγής των ταινιών *[[Η Αλίκη στη Χώρα των Θαυμάτων (ταινία, 2010)|Η Αλίκη στη Χώρα των Θαυμάτων]]* (2010) και *[[Οζ: Μέγας και Παντοδύναμος]]* (2013), θα σκηνοθετούσε την ταινία. Οι Τζο Ροθ, Ντον Χαν και Ρίτσαρντ Ντ. Ζανούκ προσλήφθηκαν ως παραγωγοί, αλλά ο Ζανούκ πέθανε αργότερα την ίδια χρονιά. Ο Ροθ ανέφερε πως η ταινία δε θα γινόταν αν η Τζολί δεν αποδεχόταν να πάρει τον ομότιτλο ρόλο: «Έμοιαζε με το μόνο άτομο που θα μπορούσε να υποδυθεί τον συγκεκριμένο ρόλο. Δεν υπήρχε κανένα νόημα να προχωρήσουμε με την ταινία αν δεν το έκανε αυτή». Σύμφωνα με τον Χαν, η ταινία προοριζόταν αρχικά να είναι κινουμένων σχεδίων, αλλά άλλαξε σε live-action μετά την πρόσληψη της Τζολί.

Τον Μάρτιο του 2012, δημοσιεύτηκε πως η Ελ Φάνινγκ βρισκόταν σε συζητήσεις για τον ρόλο της πριγκίπισσας Αουρόρας, της Ωραίας Κοιμωμένης. Η πρόσληψή της ανακοινώθηκε επίσημα τον Μάιο του 2012, μαζί με αυτές των Σάρλτο Κόπλεϊ στον ρόλο του άντρα πρωταγωνιστή, Βασιλιά Στεφάν και πατέρα της πριγκίπισσας Αουρόρας, ο οποίος τότε περιγραφόταν ως μισός άνθρωπος και μισός νεράιδα, Ιμέλντα Στόντον, Μιράντα Ρίτσαρντσον στον ρόλο της Βασίλισσας Ούλα, η οποία περιγραφόταν τότε ως βασίλισσα νεράιδα και θεία της Maleficent για την οποία έτρεφε αντιπάθεια, Κένεθ Κράνχαμ στον ρόλο ενός βασιλιά, Σαμ Ράιλι στον ρόλο του Ντίαβαλ, ενός κορακιού το οποίο η Maleficent μεταμορφώνει σε άνθρωπο και γίνεται το δεξί της χέρι, και Λέσλι Μάνβιλ.

Ο Στρόμπεργκ έδωσε έμφαση στην «υπέροχη» αντίθεση μεταξύ των δύο γυναικών πρωταγωνιστριών, Φάνινγκ και Τζολί, αποκαλώντας τον χαρακτήρα της Αουρόρας ως «φάρο φωτός» τον οποίο ανυπομονούσε να αναμείξει με το σκοτάδι της Maleficent.

### Σενάριο

Κατά τη διάρκεια της παραγωγής, το σενάριο της Γούλβερτον πέρασε από αρκετές επεξεργασίες, έχοντας τουλάχιστον 15 διαφορετικές εκδοχές. Ο Στρόμπεργκ είπε: «Συναντήθηκα πολλές φορές με τη Λίντα Γούλβερτον, τη σεναριογράφο. Κάναμε πολλές συζητήσεις και κατά κάποιο τρόπο αφαιρέσαμε τα περιττά πράγματα όσο περισσότερο μπορούσαμε και κάπως εξαγνίσαμε την ιστορία όσο περισσότερο μπορούσαμε». Επίσης, πάνω στο σενάριο μαζί με τον Στρόμπεργκ είχε δουλέψει και ο Πολ Ντίνι, για αυτό και το όνομά του αναφερόταν στις αρχικές δημοσιεύσεις του τύπου. Σε κάποιες από τις αρχικές εκδοχές της ιστορίας, ο Στεφάν ήταν μισός άνθρωπος και μισός νεράιδα, νόθο παιδί του Βασιλιά Χένρι. Η εκδοχή του σεναρίου που αρχικά θα γυριζόταν, συμπεριελάμβανε και δύο χαρακτήρες με τα ονόματα Βασίλισσα Ούλα και Βασιλιάς Κίνλοχ, τη βασίλισσα νεράιδα και τον βασιλιά νεράιδα του Μουρ, θεία και θείο αντίστοιχα της Maleficent. Η Μιράντα Ρίτσαρντσον και ο Πίτερ Καπάλντι είχαν προσληφθεί και έκαναν κάποια γυρίσματα ως Βασίλισσα Ούλα και Βασιλιάς Κίνλοχ, αλλά τελικά οι ρόλοι τους αφαιρέθηκαν στο μοντάζ, μαζί με 15 επιπλέον λεπτά από την πρώτη πράξη της ταινίας. Ο Στρόμπεργκ ανέφερε: «Στο αρχικό πλάνο περνούσαμε λίγο περισσότερο χρόνο στον κόσμο των νεράιδων πριν μπούμε σε αυτόν των ανθρώπων ... θέλαμε όμως η ταινία να έχει διάρκεια κάτω από δύο ώρες. Έτσι, αφαιρέσαμε 15 λεπτά από την πρώτη πράξη και έπειτα, έπρεπε να κάνουμε κάποια επαναληπτικά γυρίσματα ώστε να δένει σωστά όλη η ιστορία».

### Γυρίσματα
Τα γυρίσματα της ταινίας ξεκίνησαν στις 13 Ιουνίου 2012 στο Ηνωμένο Βασίλειο, ενώ κάποια γυρίσματα έγιναν και στην εξοχή του Μπάκιγχαμσιρ, κοντά στο χωριό Τέρβιλ.

Ο Τζον Λι Χάνκοκ βοήθησε τον Στρόμπεργκ με τα επαναληπτικά γυρίσματα της ταινίας. Ο Χάνκοκ, ο οποίος είχε μόλις ολοκληρώσει την επίβλεψη του τελικού σταδίου της μετά-παραγωγής της ταινίας *[[Η Μαγική Ομπρέλα]]* (2013), προσεγγίστηκε από τον παραγωγό Τζο Ροθ, με τον οποίο είχε συνεργαστεί στην ταινία *[[Η Χιονάτη και ο Κυνηγός]]* (2012). Ο  Ροθ ανέφερε για τον Χάνκοκ: «Δεν σκηνοθετεί. Έγραψε κάποιες σελίδες και εγώ προσέλαβα έναν άπειρο σκηνοθέτη, έτσι είναι καλό να τον έχουμε στα γυρίσματα». Όταν ο Ροθ ρωτήθηκε γιατί «μια ταινία τέτοιου μεγέθους ανατέθηκε σε έναν αρχάριο σκηνοθέτη», σημείωσε πως ο Στρόμπεργκ κέρδισε βραβεία Όσκαρ στην κατηγορία του Σχεδιασμού Παραγωγής για τις ταινίες *[[Avatar (ταινία, 2009)|Avatar]]* και *Η Αλίκη στη Χώρα των Θαυμάτων* (2010). Πρόσθεσε επίσης: «Η ταινία είναι πανέμορφη να τη βλέπεις και τα τελευταία 75 λεπτά είναι πραγματικά διασκεδαστικά. Το πρόβλημα ήταν η εναρκτήρια σκηνή, η οποία ξαναγυρίστηκε σε διάστημα οκτώ ημερών».

### Οπτικά εφέ
Έχοντας δουλέψει ως σχεδιαστής παραγωγής, ο Στρόμπεργκ επιχείρησε να ισορροπήσει τη χρήση των πρακτικών εφέ και των εφέ από υπολογιστή. Για παράδειγμα, ενώ τα κέρατα της Maleficent και τα προσθετικά στο πρόσωπό της δημιουργήθηκαν από τον μακιγιέζ Ρικ Μπέικερ, η εταιρία ειδικών εφέ, Digital Domain, μαγνητοσκόπησε διάφορες κινήσεις των προσώπων των Ιμέλντα Στόντον, Λέσλι Μάνβιλ και Τζούνο Τεμπλ, για να δημιουργήσει τις τρεις νεράιδες όσο πιο αυθεντικά γινόταν. Για τα οπτικά εφέ, ο Στρόμπεργκ ήθελε να είναι «λίγο περισσότερο πραγματικά» και «όχι πολύ σουρεαλιστικά», επειδή ίσως να αποσπούσαν το ενδιαφέρον από την απλότητα της ιστορίας. Επίσης, μετάνιωσε που δεν έκλεισε φυσικούς χώρους για μεγαλύτερα σκηνικά, τα οποία θα επέτρεπαν στους ηθοποιούς να δουλεύουν σε ένα πιο χειροπιαστό περιβάλλον, με «αληθινά σκηνικά και αληθινό φωτισμό».

## Μουσική

Ο Τζέιμς Νιούτον Χάουαρντ προσλήφθηκε για να συνθέσει τη μουσική επένδυση της ταινίας τον Οκτώβριο του 2012. Ο Χάουαρντ είχε προηγουμένως συνθέσει τη μουσική επένδυση για τρεις ταινίες των Walt Disney Animation Studios, τις *[[Δεινόσαυρος (ταινία, 2000)|Δεινόσαυρος]]* (2000), *[[Η Χαμένη Ατλαντίδα]]* (2001) και *[[Ο Πλανήτης των Θησαυρών]]* (2002), ενώ αργότερα συνέθεσε τη μουσική και για την ταινία *[[Η Ράια και ο Τελευταίος Δράκος]]*, η οποία κυκλοφόρησε το 2021.

Στις 23 Ιανουαρίου 2014, ανακοινώθηκε πως η καλλιτέχνης Λάνα Ντελ Ρέι θα τραγουδούσε μία διασκευή του τραγουδιού «Once Upon a Dream» από την ταινία *Η Ωραία Κοιμωμένη* (1959), το οποίο θα αποτελούσε το τραγούδι τίτλων της ταινίας *Maleficent*. Το τραγούδι «Once Upon a Dream» βασίζεται στο Μεγάλο Βαλς από το μπαλέτο *[[Η Ωραία Κοιμωμένη (μπαλέτο)|Η Ωραία Κοιμωμένη]]*, το οποίο συνέθεσε ο Ρώσος συνθέτης Τσαϊκόφσκι. Το σινγκλ κυκλοφόρησε στις 26 Ιανουαρίου 2014 και για μικρό χρονικό διάστημα, ήταν διαθέσιμο δωρεάν στο Google Play.

### Λίστα κομματιών

## Προώθηση
Στις 10 Αυγούστου 2013, ως μέρος των live-action ταινιών του πάνελ της έκθεσης D23 της Disney που λάμβανε χώρα στο Κέντρο Anaheim Convention στο Άναχαϊμ, η Disney παρουσίασε μία πρώτη γεύση της ταινίας *Maleficent*, αποκαλύπτοντας το νέο λογότυπο του τίτλου της ταινίας και προβάλλοντας ένα απόσπασμα από την ταινία, διάρκειας ενός λεπτού. Η Τζολί έκανε έκπληξη στο παρευρισκόμενο κοινό με την παρουσία της εκεί και μίλησε για το πώς η *Ωραία Κοιμωμένη* της Disney τη μάγευε ως παιδί, την εμπειρία της να δουλεύει με τους δημιουργούς της ταινίας και την αγάπη της για τη Disney. Ανέφερε επίσης το πώς τρόμαζαν τα μικρά κοριτσάκια κατά τη διάρκεια των γυρισμάτων όταν την έβλεπαν να ενσαρκώνει τον ρόλο φορώντας το κοστούμι και το μακιγιάζ της, κάτι που οδήγησε τελικά στην απόφασή της να προσλάβει την ίδιά της την κόρη, Βίβιαν Τζολί-Πιτ, για τον ρόλο της μικρής Αουρόρας, αφού η κόρη της δε θα φοβόταν τη μητέρα της, ακόμα και βλέποντάς τη με το κοστούμι και το μακιγιάζ του χαρακτήρα.

Στις 12 Νοεμβρίου 2013, η Walt Disney Pictures κυκλοφόρησε μία αφίσα της ταινίας *Maleficent*, στην οποία απεικονιζόταν η Τζολί με το κοστούμι και το μακιγιάζ του χαρακτήρα, μοιάζοντας στην απεικόνιση του χαρακτήρα από την πρωτότυπη ταινία. Το πρώτο τρέιλερ κυκλοφόρησε την επόμενη μέρα, στις 13 Νοεμβρίου. Δύο ακόμα τρέιλερ κυκλοφόρησαν τον Ιανουάριο του 2014, αποκαλύπτοντας την εμφάνιση της Maleficent, ενώ κυκλοφόρησε και ένα επιπλέον τρέιλερ με τον τίτλο «Dream», στο οποίο ακούγεται η Λάνα ντελ Ρέι να ερμηνεύει τη νέα εκδοχή του τραγουδιού «Once Upon a Dream». Το τελευταίο τρέιλερ κυκλοφόρησε στις 18 Μαρτίου 2014.

Από τις 18 Απριλίου 2014, στα θεματικά πάρκα Disney's Hollywood Studios στη Φλόριντα και Disney California Adventure στην Καλιφόρνια, άρχισαν να προβάλλονται μεγάλης έκτασης αποσπασμάτα από την ταινία. Ένα βιβλίο με την ιστορία της ταινίας, γραμμένο από την Ελίζαμπεθ Ρούντνικ, κυκλοφόρησε από την Disney Publishing Worldwide στις 29 Απριλίου 2014.

## Κυκλοφορία
Η ταινία ήταν αρχικά προγραμματισμένη να κυκλοφορήσει τον Μάρτιο του 2014, αλλά τελικά η ημερομηνία κυκλοφορίας άλλαξε για τις 2 Ιουλίου 2014. Ωστόσο, στις 18 Σεπτεμβρίου 2013, η ημερομηνία κυκλοφορίας άλλαξε ξανά για τις 30 Μαΐου 2014 παίρνοντας τη θέση της ταινίας της Pixar, *[[Ο Καλόσαυρος]]*, εξαιτίας κάποιων προβλημάτων και καθυστερήσεων που υπήρχαν στην παραγωγή της τελευταίας. Στο Ηνωμένο Βασίλειο, η ταινία κυκλοφόρησε στις 28 Μαΐου 2014.

Στις 22 Νοεμβρίου 2018, έγινε μία ειδική προβολή στο Νέο Βουλγαρικό Πανεπιστήμιο της Σόφια στη Βουλγαρία, όπου ο Βούλγαρος ηθοποιός Πίτερ Μπαΐκοφ έκανε ζωντανά τις φωνές όλων των χαρακτήρων της ταινίας, αντρών και γυναικών, αλλάζοντας τη φωνή του. Αργότερα, το 2019, παρουσίασε μέρος του τρέιλερ της ταινίας ζωντανά κατά τη διάρκεια του ημιτελικού του βουλγαρικού παιχνιδιού *Got Talent*, κάτι που του χάρισε μία θέση τον τελικό.

### Home media
Η ταινία *Maleficent* κυκλοφόρησε από την Walt Disney Studios Home Entertainment σε Blu-ray, DVD, Blu-ray 3D και ψηφιακή μορφή στις 4 Νοεμβρίου 2014. Η ταινία βρέθηκε στην κορυφή των πωλήσεων home video κατά την πρώτη εβδομάδα κυκλοφορίας της. Μέχρι τον Μάιο του 2020, η ταινία *Maleficent* υπολογίζεται να είχε περισσότερα από $85 εκατομμύρια εισπράξεις από πωλήσεις home video.

Στις 24 Σεπτεμβρίου 2019, η ταινία κυκλοφόρησε σε μορφή 4K UHD Blu-ray.

## Υποδοχή
### Εμπορική ανάλυση
Ο Ντέιβ Λιούις, γράφοντας για την ιστοσελίδα *HitFix*, προέβλεψε πως παρά το γεγονός πως τα παραμύθια της Disney και η ερμηνεία της Αντζελίνα Τζολί μπορούν να προσελκύσουν το κοινό, η ταινία *Maleficent* δεν θα μπορούσε να φτάσει καν τα έσοδα που είχε η ταινία *[[Οζ: Μέγας και Παντοδύναμος]]*, εξηγώντας πως η ταινία θα κυκλοφορούσε την ίδια χρονική περίοδο με άλλες ανταγωνιστικές ταινίες, όπως οι *[[X-Men: Ημέρες ενός Ξεχασμένου Μέλλοντος]]*, *[[Γκοτζίλα (ταινία, 2014)|Γκοτζίλα]]* και *[[Χίλιοι Τρόποι να Πεθάνεις στην Άγρια Δύση]]*, αν και στην πορεία ξεπέρασε τις συγκεκριμένες ταινίες σε εισπράξεις. Το περιοδικό *Boxoffice* έγραψε πως η ταινία *Maleficent* είχε μία επιτυχημένη προωθητική εκστρατεία, έβαλε την Τζολί στον πρωταγωνιστικό ρόλο και η πλοκή και τα «γυναικεία» θέματά της, στόχευαν το γυναικείο κοινό. Ωστόσο, σημείωσε πως η ταινία θα έπρεπε να ανταγωνιστεί άλλες καλοκαιρινές κυκλοφορίες και ο χαρακτήρας της Maleficent μπορεί να μην είναι ελκυστικός στα μικρά παιδιά. Ο Τοντ Κάνινγκχαμ από την ιστοσελίδα *The Wrap* είχε την ίδια άποψη γράφοντας: «[η ταινία] έχει κοινό κώδικα με τους γονείς και η σημαντική δύναμη της Τζολί ως δημόσιο πρόσωπο, θα έχει μεγάλο αντίκτυπο». Η Μάρσι Ράιβικερ της πολυεθνικής εταιρείας χρηματοοικονομικών υπηρεσιών Wells Fargo, προέβλεψε πως η ταινία *Maleficent* μπορεί να είναι «πολύ σκοτεινή και τρομακτική για να είναι επικερδής» και κατά πάσα πιθανότητα θα εξανάγκαζε την Disney «σε μία απογραφή», όπως δημοσιεύτηκε στην εφημερίδα *[[The New York Times]]*, ενώ ο Ντέιβιντ Μπανκ της τράπεζας επενδύσεων RBC Capital Markets, σχολίασε πως «ανήκει σίγουρα στο καλάθι με τις 'μη σίγουρες επιτυχίες'». Το *μοτίβο ανάλυσης της Wall Street* ανέφερε πως η ταινία είχε μία προσέγγιση πιο «ώριμη» και «μοχθηρή» σε σχέση με την κλασική ιστορία και στόχευε περισσότερο σε μεγαλύτερο κοινό, όπως νεαρούς ενήλικες, γράφοντας συγκεκριμένα: «είναι απλά πολύ τρομακτικό για τα μικρότερα παιδιά». Ο Κρις Άγκαρ από την ιστοσελίδα *ScreenRant* πρόσθεσε πως η σήμανση παρακολούθησης με γονική συναίνεση της ταινίας θα «γεμίσει ένα κενό της αγοράς, η οποία αυτή τη στιγμή δεν έχει την παραδοσιακή «οικογενειακή ταινία» ως επιλογή». Η ιστοσελίδα Box Office Mojo αρχικά συνέκρινε την ταινία με την ταινία του 2012, *[[Η Χιονάτη και ο Κυνηγός]]* (άλλη μία ταινία που επικεντρώνεται στον κακό του παραμυθιού), προβλέποντας πως η ταινία *Maleficent* «έχει μία καλή πιθανότητα» να φτάσει σε έσοδα αυτά της *Χιονάτης* στο Αμερικανικό box office. Ωστόσο, η ταινία τελικά είχε τα διπλά έσοδα από αυτά που προβλέφθηκαν.

Ο Μπρεντ Λανγκ από το περιοδικό *Variety* έγραψε πως η ανατροπή των προβλέψεων στο box office κατά το πρώτο Σαββατοκύριακο προβολής της ταινίας αποδόθηκε αργότερα εν μέρη στην επιτυχημένη προώθηση της ταινίας από τη Disney στο «ισχυρό δημογραφικό κοινό» (γυναικείο), κάτι που τα στούντιο πέτυχαν επίσης με την ταινία *[[Ψυχρά κι Ανάποδα]]*, αφού και στις δύο ταινίες υπάρχει ένας ισχυρός γυναικείος πρωταγωνιστικός ρόλος. Η Disney υποστήριξε πως η έλλειψη οικογενειακών επιλογών στην αγορά θα «λειτουργούσε θετικά στην παρουσία της ταινίας στο box office» κατά τις δύο πρώτες εβδομάδες κυκλοφορίας της.

### Box office
Η ταινία *Maleficent* είχε έσοδα $241.4 εκατομμύρια σε ΗΠΑ και Καναδά και $517.1 εκατομμύρια σε άλλες χώρες, φτάνοντας συνολικά τα $758.5 εκατομμύρια παγκοσμίως, έχοντας αρχικό προϋπολογισμό $180 εκατομμύρια. Το *Deadline Hollywood*, συνυπολογίζοντας όλα τα έξοδα-έσοδα της ταινίας, υπολόγισε πως η ταινία είχε κέρδος $190.8 εκατομμύρια, κάνοντάς την την έκτη πιο επικερδή ταινία για το 2014. Παγκοσμίως, το πρώτο Σαββατοκύριακο προβολής η ταινία είχε έσοδα $175.5 εκατομμύρια, με τα $9 εκατομμύρια να προέρχονται από προβολές IMAX. Αποτελεί επίσης το μεγαλύτερο ντεμπούτο ταινίας με πρωταγωνίστρια την Αντζελίνα Τζολί και την ταινία με τα περισσότερα έσοδα παγκοσμίως για την ηθοποιό. Επίσης, είναι η τέταρτη ταινία με τις περισσότερες εισπράξεις για το 2014 (πίσω από τις ταινίες *[[Transformers 4: Εποχή Αφανισμού]]*, *[[Χόμπιτ: Η Μάχη των Πέντε Στρατών]]* και *[[Φύλακες του Γαλαξία (ταινία, 2014)|Φύλακες του Γαλαξία]]*) και η 15η ταινία που διανέμει η Disney και ξεπερνάει σε έσοδα τα $700 εκατομμύρια στο παγκόσμιο box office. Η ταινία είναι επίσης μία από τις τέσσερις κυκλοφορίες των Walt Disney Studios που κυκλοφόρησαν το 2014 και είχαν έσοδα πάνω από $500 εκατομμύρια, με τις άλλες να είναι οι *Φύλακες του Γαλαξία*, *[[Captain America 2: Ο Στρατιώτης του Χειμώνα]]* και *[[Οι Υπερέξι (ταινία)|Οι Υπερέξι]]*.

Στη Βόρεια Αμερική, το βράδυ της Πέμπτης πριν την επίσημη κυκλοφορία, η ταινία *Maleficent* είχε έσοδα $4.2 εκατομμύρια, ξεπερνώντας τα έσοδα της αντίστοιχης βραδιάς των live-action ταινιών φαντασίας *[[Η Αλίκη στη Χώρα των Θαυμάτων (ταινία, 2010)|Η Αλίκη στη Χώρα των Θαυμάτων]]*, *[[Οζ: Μέγας και Παντοδύναμος]]* και *[[Η Χιονάτη και ο Κυνηγός]]*. Μέχρι το τέλος της επίσημης πρώτης βραδιάς προβολής, η ταινία έφτασε τα $24.3 εκατομμύρια, παρόμοια έσοδα με τον *Οζ*, αλλά περισσότερα από τη *Χιονάτη* και λιγότερα από την *Αλίκη*. Η ταινία *Maleficent* το πρώτο Σαββατοκύριακο προβολής τερμάτισε στην πρώτη θέση με $69.4 εκατομμύρια (τα $6.7 εκατομμύρια προέρχονται από IMAX προβολές και 35% από αυτά από προβολές 3D), κάτι το οποίο ξεπέρασε τις προσδοκίες της Disney για άνοιγμα $60 εκατομμυρίων και κάνοντάς την την ταινία με το μεγαλύτερο άνοιγμα για live-action ταινία με πρωταγωνίστρια την Τζολί (ένα ρεκόρ το οποίο κατείχε η ταινία του 2008, *[[Wanted]]*), καθώς επίσης και την τρίτη ταινία με τα περισσότερα έσοδα πρώτου Σαββατοκύριακου προβολής για ταινία όπου πρωταγωνιστεί γυναίκα (πίσω από τις ταινίες *[[Αγώνες Πείνας (ταινία)|Αγώνες Πείνας]]* και *[[The Hunger Games: Φωτιά]]*). Το δεύτερο Σαββατοκύριακο προβολής, η ταινία *Maleficent* είχε πτώση της τάξης του 50,6% με έσοδα $34.3 εκατομμύρια, τερματίζοντας στη δεύτερη θέση. Η πτώση που είχε ήταν μικρότερη σε σχέση με αυτή της *Χιονάτης*, αλλά μεγαλύτερη από αυτή των *Οζ* και *Αλίκης*. Στη Βόρεια Αμερική, η ταινία *Maleficent* κατέχει την έκτη θέση ανάμεσα στις ταινίες με τα περισσότερα έσοδα για το 2014.

Εκτός Βορείου Αμερικής, κατά τις πρώτες δύο μέρες προβολής της (28-29 Μαΐου) σε 35 αγορές, η ταινία είχε έσοδα $20.1 εκατομμύρια. Κατά το πρώτο Σαββατοκύριακο προβολής, η ταινία έφτασε στην κορυφή του box office με έσοδα $106.1 εκατομμύρια από συνολικά 47 αγορές. Τα μεγαλύτερα ανοίγματα Σαββατοκύριακου ήταν σε Κίνα ($22.2 εκατομμύρια), Μεξικό ($14.0 εκατομμύρια) και σε Ρωσία και ΚΑΚ ($13.0 εκατομμύρια). Το δεύτερο Σαββατοκύριακο προβολής, η ταινία *Maleficent* έπεσε στα $61.7 εκατομμύρια, τα οποία προήλθαν από συνολικά 52 αγορές. Για τρεις εβδομάδες, η ταινία βρέθηκε στην κορυφή του box office εκτός Βορείου Αμερικής· κατά το πρώτο Σαββατοκύριακο προβολής, το τρίτο ($39.2 εκατομμύρια) και το τέταρτο ($47.9 εκατομμύρια).

Συνολικά, οι μεγαλύτερες αγορές της ταινίας μετά τη Βόρεια Αμερική ήταν οι Ιαπωνία ($57.6 εκατομμύρια), Κίνα ($47.7 εκατομμύρια), Μεξικό ($46.2 εκατομμύρια), Ρωσία ($37.7 εκατομμύρια), Βραζιλία ($33.2 εκατομμύρια), Ηνωμένο Βασίλειο ($31.7 εκατομμύρια), Βενεζουέλα ($24.5 εκατομμύρια) και Ιταλία ($19.1 εκατομμύρια).

### Κριτικές
Στη σελίδα συλλογής κριτικών Rotten Tomatoes, η ταινία *Maleficent* συγκεντρώνει ποσοστό αποδοχής 54% με μέσο όρο 5.7/10, βασισμένο σε 276 κριτικές. Στο τμήμα ομοφωνίας αναφέρεται: «Η μαγνητική ερμηνεία της Αντζελίνα Τζολί επισκιάζει τα εκθαμβωτικά ειδικά εφέ της *Maleficent*. Δυστυχώς, η ταινία γύρω από αυτά αποτυγχάνει να δικαιολογήσει όλη αυτή την εντυπωσιακή προσπάθεια». Η σελίδα συλλογής κριτικών Metacritic, δίνει στην ταινία 56/100, βασισμένο σε 44 κριτικές, με την ένδειξη «μικτές ή μέτριες κριτικές». Σε ψηφοφορία κοινού που διεξήγαγε το CinemaScore, η ταινία έλαβε βαθμό «A», σε μία κλίμακα από το A+ μέχρι το F.

Οι Α.Ο. Σκοτ και Μανόλια Ντάργκις από την εφημερίδα *[[The New York Times]]* έγραψαν: «με δύο κομμένα φτερά και ένα εκπληκτικό μητρικό φιλί, η ταινία *Maleficent* γκρεμίζει στερεότυπα τα οποία τροποποιήθηκαν μόνο στην ταινία *Ψυχρά κι Ανάποδα*». Η Κέιτ Τέιλορ από την εφημερίδα *The Globe and Mail* βαθμολόγησε την ταινία με 3/4, γράφοντας πως «σε εκπλήσσει όχι για τις μπαρόκ οπτασίες της σε ένα πολύχρωμο δάσος το οποίο ζωντανεύει από χαρούμενες νεράιδες και ένα απαγορευτικό κάστρο το οποίο κατοικείται από δυστυχισμένους ανθρώπους, αλλά για τον θεματικό πλούτο της ιστορίας της, ο οποίος προσωποποιείται ένδοξα από την Αντζελίνα Τζολί στον ομότιτλο ρόλο». Αν και επέκρινε την υπερχρησιμοποίηση των CGI και 3D εφέ, επαίνεσε ιδιαίτερα το θετικό μήνυμα της ταινίας και την ερμηνεία της Τζολί καταλήγοντας: «Ζήτω το φεμινιστικό αναθεωρημένο παρασκήνιο». Αντιθέτως, ο Κιθ Στασκίεβιτς, γράφοντας για το περιοδικό *[[Entertainment Weekly]]*, βαθμολόγησε την ταινία με «B-» και έγραψε πως «υπάρχουν πολλοί αιωρούμενοι βράχοι και περίεργη χλωρίδα. Αλλά παρά τον πρωτοποριακό ψηφιακό σχεδιασμό, όλα τα τοπία έχουν αυτό το βάθος του παλιού ματ που είχαν και κατά την αναλογική εποχή», κάτι το οποίο έκανε την ταινία «να μοιάζει κλασικής φύσης». Σχολίασε περαιτέρω πως «Οι χαρακτήρες συνοψίζονται μόνο στα βασικά τους στοιχεία, ενώ το χιούμορ είναι διαχρονικά ευρύ». Ο Μάικλ Φίλιπς από την εφημερίδα *Chicago Tribune* έδωσε στην ταινία δυόμιση αστέρια, σχολιάζοντας πως η πρόσφατη «φόρμουλα» της «νέας οπτικής γωνίας ενός πολύ γνωστού παραμυθιού που αρχίζει να βγαίνει στο φως», δείχνει να «ταιριάζει» στην ταινία *Maleficent*. Είπε επίσης πως η ταινία «κρύβει πολλές δεύτερες σκέψεις», καθώς η Maleficent «περνάει το μεγαλύτερο μέρος της ταινίας ως η μπερδεμένη νεραϊδονονά της Αουρόρας». Ο Φίλιπς επαίνεσε κυρίως τις ερμηνείες των Τζολί και Φάνινγκ και το μακιγιάζ του Ρικ Μπέικερ, αλλά επέκρινε τη «νωθρή και πιεστική» μουσική επένδυση του Τζέιμς Νιούτον Χάουαρντ. Ο Ρόμπι Κόλιν από την εφημερίδα *[[The Daily Telegraph]]*, βαθμολογώντας την ταινία με 3/5 έγραψε: «Αυτός ο επαναπροσδιορισμός της Disney για την *Ωραία Κοιμωμένη* στερείται αληθινής μαγείας, αλλά η Αντζελίνα Τζολί σώζει την κατάσταση». Η Μπέτσι Σάρκεϊ από την εφημερίδα *[[Los Angeles Times]]* ήταν θετική στην κριτική της, γράφοντας: «Αυτή είναι η ταινία της Τζολί λόγω της Maleficent που εκείνη δημιουργεί. Όλοι οι άλλοι, ακόμα και η Αουρόρα, ξεθωριάζουν εν τη παρουσία της». Ο Τζ. Σι Μάτσεκ από το διαδικτυακό περιοδικό *PopMatters* έγραψε: «Ακόμα και στα πιο χαζά της, η ταινία *Maleficent* είναι μια ταινία που εμπεριέχει καλή υποκριτική, με τον Σάρλτο Κόπλεϊ να επιστρέφει με μία αξιομνημόνευτη ερμηνεία και την Έλ Φάνινγκ να αποδεικνύεται μία καλή επιλογή για τον ρόλο της Αουρόρας/Ωραίας Κοιμωμένης. Η Τζολί καταφέρνει να κλέψει την παράσταση σχεδόν σε κάθε σκηνή. Η Τζολί είναι εξαιρετική ως ελπιδοφόρα νεράιδα, απολαμβάνοντας τον κόσμο στον οποίο πετάει. Είναι επίσης λαμπρότατη ως η Σκοτεινή Μάγισσα, η οποία θα μπορούσε να σταθεί αντάξια απέναντι από τον όποιον Darth Vader, καθώς παίρνει μοχθηρά την εκδίκησή της από αυτούς που την αδίκησαν».

Η Αν Χόρναντεϊ από την εφημερίδα *[[The Washington Post]]* βαθμολόγησε την ταινία με 3,5/4 σχολιάζοντας: «Ακόμα, παρά τους περιορισμούς της, η ταινία *Maleficent* καταφέρνει να είναι απίθανα διασκεδαστική, αποκλειστικά και μόνο χάρη στον ομότιτλο χαρακτήρα της». Γράφοντας για την ιστοσελίδα του Ρότζερ Ίμπερτ, ο Ματ Ζόλερ Σάιτς βαθμολόγησε την ταινία με 3/4, επαινώντας τα θέματά της και την ερμηνεία της Τζολί. Επίσης, ο Σάιτς αποκάλεσε τη σκηνή όπου η Maleficent ανακαλύπτει πως έχασε τα φτερά της ως την «πιο τραυματική εικόνα που έχω δει ποτέ σε ένα παραμύθι του Χόλυγουντ από την σαν-του-Χριστού θυσία του Άσλαν στην ταινία *[[To Χρονικό της Νάρνια: Το Λιοντάρι, η Μάγισσα και η Ντουλάπα]]* (2005)». 

Ο Ρίτσαρντ Ρόπερ από την εφημερίδα *Chicago Sun-Times* ήταν πιο αρνητικός στην κριτική του, βαθμολογώντας την ταινία με D. Παρά το ότι ο Ρόπερ επαίνεσε τα οπτικά της ταινίας, επέκρινε τις ερμηνείες και το σενάριο, δηλώνοντας πως «η ιστορία από μόνη της μπορεί άνετα να σε κάνει να πέσεις στο ίδιο κώμα που πέφτει και η ηρωίδα της». Αρνητική επίσης ήταν και η Στέλλα Μοραμπίτο από την ιστοσελίδα *The Federalist*, η οποία επέκρινε την ταινία για την αρνητική απεικόνιση των αντρών. Σύμφωνα με τη Μοραμπίτο, «η ταινία *Maleficent* στερείται ενός πολύπλοκου αντρικού χαρακτήρα». Επέκρινε επίσης την απεικόνιση της Maleficent ως ηρωίδα.

Η Μαίρυ Κόστα, η οποία είχε χαρίσει τη φωνή της στην Αουρόρα στην ταινία κινουμένων σχεδίων του 1959, αποκάλεσε την ταινία «μία πολύ καλή ταινία». Πρόσθεσε πως «το κόνσεπτ και η οπτική γωνία προσέγγισης είναι εντελώς διαφορετικά από την αυθεντική ταινία, κάτι το οποίο την κάνει ενδιαφέρουσα». Όσον αφορά την ερμηνεία της Τζολί, είπε: «Καμία άλλη δε θα μπορούσε να υποδυθεί τον ρόλο της Maleficent καλύτερα» καταλήγοντας πως «ήταν πραγματικά μαγευτική!».

### Αλληγορία βιασμού
Αρκετοί κριτικοί και σχολιαστές έχουν διατυπώσει την άποψη πως μία σκηνή κατά την πρώτη πράξη της ταινίας, η σκηνή όπου ο Στεφάν ναρκώνει τη Maleficent και της κόβει τα φτερά όσο εκείνη δεν έχει τις αισθήσεις της, είναι μία μεταφορά για τον βιασμό. Η Χέιλι Κρίσερ από την ιστοσελίδα *The Huffington Post* ερμήνευσε τη σκηνή ως μία σημαντική αναφορά στην κουλτούρα βιασμού. «Αυτή είναι η τρομακτική πλευρά της κουλτούρας βιασμού. Είμαστε εμπλεκόμενοι τόσο πολύ σε αυτήν που είναι αδύνατον να αγνοήσουμε τον μεταφορικό βιασμό που λαμβάνει χώρα σε μία ταινία της Disney». Συνέχισε επαινώντας την ταινία που έδωσε ένα θετικό και ελπιδοφόρο μήνυμα στα θύματα βιασμού, επιτρέποντας τελικά «στη γυναίκα να αναρρώσει. Της δίνει ενέργεια. Της δίνει δύναμη. Της επιτρέπει να διεκδικήσει ξανά την ιστορία». 

Η Μόνικα Μπαρτίζελ από το περιοδικό *The Week*, σημείωσε στην κριτική της τις επιπτώσεις της σκηνής: «Στην πρώτη πράξη της, η ταινία *Maleficent* προσφέρει μια σκοτεινή, εκπληκτικά ενήλικη εξερεύνηση του βιασμού και του θηλυκού ακρωτηριασμού». Ωστόσο, η Μαρτίζελ συνέχισε λέγοντας πως η ταινία απεικόνισε τις πράξεις της Maleficent ως «μία φαντασίωση εκδίκησης» και επέκρινε την ταινία που δεν ακολούθησε το αρχικό της βασικό θέμα, αποκαλώντας την τελικά λιγότερο φεμινιστική και μειωτική σε σχέση με την ομότιτλη ταινία του 1959. «Στην ταινία, η Αουρόρα είναι το προϊόν ενός ψυχρού και χωρίς αγάπη γάμου και ενός εκδικητικού, απερίσπαστου βιαστή. Η ασφάλειά της εναπόκειται σε ένα τρίο ανίδεων και επικίνδυνα απρόσεκτων νεράιδων, ενώ η νονά της είναι η γυναίκα που την καταράστηκε—και η οποία, με τη σειρά της, είχε παραβιαστεί από τον πατέρα της».

Η Αντζελίνα Τζολί αναφέρθηκε στο θέμα κατά τη διάρκεια μίας συνέντευξής της με το BBC Radio 4, στην εκπομπή *Woman's Hour*, και ισχυρίστηκε πως το βαθύτερο θέμα ήταν σκόπιμο. «Το ερώτημα που τέθηκε ήταν: 'Τι θα έκανε μία γυναίκα να γίνει τόσο σκοτεινή και να χάσει κάθε αίσθηση μητρότητας, τη γυναικεία φύση της και την τρυφερότητά της;' ... Ήμασταν πολύ συνειδητοποιημένες, η σεναριογράφος κι εγώ, πως [η σκηνή] ήταν μία μεταφορά για τον βιασμό». Εξήγησε περαιτέρω πως η απάντηση στο ερώτημα «Τι θα μπορούσε να τη επαναφέρει;" ήταν ακόμα «μια ακραία, διασκεδαστική *Disney* εκδοχή [της ιστορίας]», αλλά «ο πυρήνας είναι η κακοποίηση και το πώς οι κακοποιημένοι έχουν στη συνέχεια την επιλογή να κάνουν το ίδιο κακοποιώντας άλλους ή να το ξεπεράσουν και να παραμείνουν γεμάτοι αγάπη και ανοιχτοί».

### Καπιταλισμός και Σοσιαλισμός/Κομμουνισμός
Ο Τζόρνταν Σαπίρο από το περιοδικό *[[Forbes]]* υποστήριξε πως το κύριο θέμα της ταινίας ήταν οι επιζήμιες επιπτώσεις των τελεσίγραφων μεταξύ καπιταλιστικών και σοσιαλιστικών κοινωνιών. Επεσήμανε πως το Βασίλειο του Μουρ αντιπροσώπευε μια σοσιαλιστική, φυσιοκεντρική, δημοκρατική κοινωνία, ενώ το βασίλειο των ανθρώπων ήταν ένα βασίλειο καπιταλισμού, βιομηχανίας και απόλυτης μοναρχίας. Ο Σαπίρο σχολίασε περαιτέρω για τον χαρακτήρα του Στεφάν πως η προσπάθειά του να κλέψει τα πλούτη του Μουρ (κόσμημα) και ο ακρωτηριασμός των φτερών της Maleficent ώστε να μπορέσει εκείνος να ικανοποιήσει τη φιλοδοξία του και να γίνει βασιλιάς, ήταν αναφορές στο Αμερικανικό Όνειρο.

Ο ίδιος εξέλαβε τη σκηνή ακρωτηριασμού των φτερών της Maleficent ως «ένα κοινωνικό σχόλιο ότι οποιαδήποτε ιεραρχική άνοδος στην εξουσία συμβαίνει εγγενώς μέσω της εκμετάλλευσης άλλων», εξηγώντας πως αυτό ήταν και ο λόγος που «χωρίς τα φτερά της, η Maleficent έγινε επίσης μία καταπιεστική ηγεμόνας στο Βασίλειο του Μουρ. Όλα όσα εκείνη αντιπροσωπεύει, πιστεύει και πρεσβεύει έχουν θεμελιωθεί» και «όπως τα περισσότερα θύματα καταπίεσης, το βγάζει σε όσους είναι μικρότεροι και πιο αδύναμοι». Κατέληξε πως μέσω της ένωσης των δύο βασιλείων στο τέλος, η ταινία προσπάθησε να συνδυάσει τον καπιταλισμό και τον σοσιαλισμό και να αφήσει πίσω τις αντιθέσεις: «Είναι καιρός να αφήσουμε πίσω το βασίλειο των γνωστών οπαδικών αντιθέσεων: ας αντικαταστήσουμε το *είτε το ένα/είτε το άλλο* με το *ούτε το ένα/ούτε το άλλο* ή *και τα δύο*».

### Διακρίσεις

## Συνέχειες
### ''Maleficent: Η Δύναμη του Σκότους''

Στις 3 Ιουνίου 2014, η Αντζελίνα Τζολί υπονόησε πως υπήρχε πιθανότητα να υπάρξει μία συνέχεια της ταινίας, κάτι το οποίο επιβεβαίωσε η Disney με ανακοίνωσή της έναν χρόνο περίπου αργότερα, αναφέροντας επίσης πως το σενάριο θα έγραφε και πάλι η Λίντα Γούλβερτον και την παραγωγή θα αναλάμβανε και πάλι ο Ροθ. Στις 26 Απριλίου 2016 επιβεβαιώθηκε πως η Τζολί θα επέστρεφε στον ρόλο της ως Maleficent,  ενώ στις 3 Οκτωβρίου 2017, δημοσιεύτηκε πως ο Γιουακίμ Ρονίνγκ (*[[Οι πειρατές της Καραϊβικής: Η εκδίκηση του Σαλαζάρ]]*) βρισκόταν σε συνομιλίες για να αναλάβει τη σκηνοθεσία.

Τον Απρίλιο του 2018, ανακοινώθηκε πως ο Εντ Σκράιν θα υποδυόταν έναν κακό της ταινίας και πως η Ελ Φάνινγκ θα επέστρεφε για τον ρόλο της ως Αουρόρα. Στο τέλος του ίδιου μήνα, δημοσιεύτηκε πως η Μισέλ Φάιφερ βρισκόταν σε προχωρημένες συζητήσεις για να υποδυθεί μία βασίλισσα στην ταινία, ενώ το μεγαλύτερο μέρος του τελευταίου προσχεδίου σεναρίου είχαν γράψει οι Νόα Χάρπστερ και Μάικα Φίτζερμαν-Μπλου. Στις 2 Μαΐου 2018, δημοσιεύτηκε πως ο Χάρις Ντίκινσον είχε προσληφθεί για τον ρόλο του Πρίγκιπα Φίλιπ αντικαθιστώντας τον Μπρέντον Θουέιτς, ο οποίος δεν μπορούσε να επαναλάβει τον ρόλο του λόγω άλλων υποχρεώσεων. Δύο μέρες αργότερα, ανακοινώθηκε πως ο Τσιούετελ Έτζιοφορ βρισκόταν επίσης σε συζητήσεις για να συμμετάσχει στην ταινία, ως πιθανό ερωτικό ενδιαφέρον για τον χαρακτήρα της Maleficent, ενώ αργότερα τον ίδιο μήνα, ανακοινώθηκε πως η Τζεν Μουράι είχε προστεθεί στο καστ.

Στις 29 Μαΐου 2018 άρχισαν τα γυρίσματα της ταινίας, τα οποία ολοκληρώθηκαν στις 24 Αυγούστου της ίδιας χρονιάς. Η ταινία κυκλοφόρησε στις αίθουσες στις 18 Οκτωβρίου 2019.

### Τρίτη συνέχεια
Τον Σεπτέμβριο του 2021, ανακοινώθηκε πως μία τρίτη συνέχεια βρισκόταν στο στάδιο της ανάπτυξης και ένα πρώτο προσχέδιο σεναρίου είχε ήδη γραφτεί, σύμφωνα με δημοσιεύματα, από τους Γούλβερτον και Έβαν Σπηλιωτόπουλος. Τον ίδιο μήνα, η Disney επιβεβαίωσε πως μία συνέχεια βρισκόταν στα σκαριά και πως η Τζολί αναμενόταν να επιστρέψει στον ρόλο της για τρίτη φορά. Η ίδια, τον Νοέμβριο, κατά τη διάρκεια μίας podcast συνέντευξης στην εκπομπή *D23 Disney Inside* για την ταινία *[[Eternals (ταινία)|Eternals]]*, υπαινίχθηκε την επιστροφή της ως Maleficent σε μία τρίτη ταινία.

## Παραπομπές


## Εξωτερικοί σύνδεσμοι

* Επίσημη ιστοσελίδα
* Maleficent στο IMDb

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2014
Κατηγορία:Ταινίες παραγωγής Walt Disney Pictures
Κατηγορία:Αγγλόφωνες ταινίες
Κατηγορία:Μαγεία στις ταινίες
Κατηγορία:Αμερικανικές ταινίες φαντασίας
Κατηγορία:Κατάρες στις ταινίες
Κατηγορία:Ταινίες γυρισμένες στην Αγγλία
Κατηγορία:Ταινίες σκοτεινής φαντασίας
Κατηγορία:Αμερικανικές 3D ταινίες
Κατηγορία:Ταινίες IMAX
Κατηγορία:Ταινίες με μουσική σύνθεση Τζέιμς Νιούτον Χάουαρντ